— З першага дня кіравання калгасам. Пасляваенныя парахнявыя жывёлагадоўчыя памяшканні, дзе ў зімовы холад гулялі скрызнякі, паступова знеслі і замест васьмі невялікіх ферм стварылі чатыры механізаваных. На астрамечаўскую малочна-таварную ферму перайшла з суседняга калгаса імя Жданава вядомая на ўсю краіну даярка Герой Сацыялістычнай Працы Лідзія Брызга, якая ў той час надойвала ад каровы да васьмі тон малака ў год. Прыход такой слыннай жывёлаводкі стымуляваў іншых працаўнікоў нашых ферм. На працягу дваццаці гадоў Лідзія Дзмітрыеўна даіла кароў у нашай гаспадарцы. Амаль два гады таму яе не стала. Нядаўна ў Астрамечаве ўсталявалі мемарыяльную дошку на доме Лідзіі Брызгі.